Henri Rochefort

[miniatura|200px|''L'Evasion de Rochefort*, cadro de [Edouard Manet exposto no museo Kuntshaus de Zürich.]] 
**Victor Henri Rochefort, Marqués de Rochefort-Luçay**, nado en París o 30 de xaneiro de 1830 e finado en Aix-les-Bains o 30 de xuño de 1913, foi un escritor, xornalista e político francés.

## Traxectoria 
Despois de iniciar os estudos de medicina, traballou durante un tempo nun soado hotel parisiense, para logo adicarse a escribir teatro e ao xornalismo. En 1863 entrou a formar parte do xornal *Le Figaro*, mais unha serie de artigos, que posteriormente publicaría baixo o título xenérico de *A decadencia francesa*, provocaron un conflito do xornal coas autoridades e a rescisión do seu contrato.

En colaboración con outros dramaturgos adicouse a escribir unha serie de vodeviles de certo éxito. Tras a saída de *Le Figaro* fundou o seu propio xornal, *La Lanterne*. Porén, o xornal foi secuestrado ao saír do prelo o seu undécimo número e Rochefort multado con 10.000 francos e condenado a un ano de prisión.

Pasou entón a publicar o xornal en Bruxelas, dende onde era introducido clandestinamente en Francia, impreso en francés, castelán, inglés, italiano e alemán. Máis tarde, en 1869, consegue ocupar un escano no parlamento francés. Aproveita para encetar un novo xornal, *A Marsellesa*, que fixo do Segundo Imperio Francés o branco das súas críticas, algunhas baixo a forma de artigos moi violentos. A causa dun deles un colaborador del, Victor Noir, foi asasinado por Pierre Napoleon Bonaparte, sobriño de Napoleón I de Francia. Tanto Rochefort coma outro dos seus colaboradores, Paschal Grousset foron condenados a seis meses de prisión e o xornal clausurado en 1870.

Tras as revoltas parisienses de 1870 foi liberado e formou parte do goberno da Terceira República Francesa, pero as súas simpatías polos comuneiros socialistas fixo que o abandonase. Logo do efémero control do poder ostentado por estes, na primavera de 1871, tentou fuxir de París disfrazado, mais foi novamente apreixado e condenado desta vez a cadea perpetua. Malia os esforzos do escritor Victor Hugo por conseguir a súa liberación foi deportado a Nova Caledonia. En 1874 logrou escapar e viviu exiliado en Londres e Xenebra, ata que a amnistía decretada en 1880 permitiu a súa volta a París, onde volveu fundar outro xornal, *L'Intransigeant*, de ideario socialista.

A axitación provocada polos partidarios de Georges Boulanger dálle unha nova oportunidade a Rochefort para facer uso do seu xornalismo incendiario e violento. En 1889 seguiu no exilio ao militar e, tras o suicidio de Boulanger, continuou coa polémica dende Londres. Volvería a París seis anos despois. En 1897 estalou o caso Dreyfus. Tomou parte polos *anti-dreyfusards*, encargándose de organizar a súa campaña de prensa.

Por toda a súa axitada carreira profesional, Rochefort pasou a historia do mundo do xornalismo co significativo alcume de *Le prince des polémistes* ("O príncipe dos polemistas").

## Obras 
* *Les Petits Mystères de l'Hôtel des Ventes* (1862).
* *Les Dépravés* (1882)
* *Les Naufrageurs* (1876)
* *L'Évadé* (1883)
* *Napoléon dernier* (3 vols., 1884)
* *Les Aventures de ma vie'' (5 vols., 1896)

## Véxase tamén 
### Ligazóns externas 
* Biografía de Rochefort nunha páxina web adicada á análise do caso Dreyfus